དེ་བཞིན་ལྡོང་འབུམ་པའི་རྒྱ་ཚ་ཞལ་དཀར་དང་ལྷ་སྲས་དགྲ་ལྷ་རྩེ་རྒྱལ་གྱི་གདུང་རྒྱུད་ལས་དངོས་སུ་ཆད་པར་གྲགས་པའི་འབུམ་རྙིང་སྡེ་པ་སོགས་དང་།གླིང་སྒྲུང་དུ་གསལ་བའི་ས་མིང་དང་རི་མིང་རྣམས་དངོས་སུ་ཐོགས་པའི་རི་ལུང་ཆུ་གསུམ་མང་ཞིང་།ཡུལ་སྡེ་ལ་ལར་གླིང་གི་དཔའ་རྟུལ་དག་གི་འཐབ་རའི་ཤུལ་ཡིན་པར་གྲགས་པའི་རྡོ་རྩིག་ཆེན་པོ་ཁ་ཤས་དང་གྱད་རྡོར་གྲགས་པའི་བྲག་རྡོ་ཡ་མཚན་པ།གླིང་དང་ཧོར་འཐབ་དུས་གླིང་གི་སྒར་མལ་ཡིན་པར་གྲགས་པ་ཐང་གི་བཀོད་པ་སྤོ་ཆེན་གྱི་ར་བས་བསྐོར་བ་ལྟ་བུ་དང་།ལྷག་པར་དུ་གླིང་གེ་སར་གྱི་སྒྲུང་རྟ་རྒྱུག་ནོར་བུ་ཆ་བདུན་ལས།ལྷ་དིལ་མགོ་ནས་ལྷ་བསང་བཏང་།ཀླུ་དིལ་མགོ་ན་མ་སྲུ་མོ་སྨན་རྣམས་ཀྱིས་ལྟད་མོ་བལྟས།ཞེས་བྱ་བའི་ལྷ་དིལ་དང་ཀླུ་དིལ་དུ་གྲགས་པ་དག་ཀྱང་མངོན་སུམ་དུ་ཡོད་པར་མ་ཟད་འབྲོག་མི་དག་གིས་ཀྱང་མིང་དེ་སྐད་དུ་ཟེར་ཞིང་ལོ་རྒྱུས་དེ་རང་དུ་ཤོད་སྲོལ་ཡོད་པ་སོགས་གེ་སར་རིག་གནས་ཀྱི་ཕ་སའམ་རྩྭ་ཐང་གི་དཔའ་རྒོད་རྣམས་ཀྱིས་དགྲ་འདུལ་གཉེན་སྐྱོང་གི་མངའ་ཐང་རབ་ཏུ་དར་མྱོང་སའི་ཡུལ་ལུང་ཁྱད་པར་བ་ཞིག་ཡིན་པ་དངོས་གསལ་ལྟར།རྫ་ཆུ་ཁའི་ཡུལ་ལྷ་རྫ་རྒྱལ་རྡོ་རྗེ་འཕན་ཕྱུག་ལ་སྟག་གཟིག་ནོར་འགྱེད་སྐབས་ལུག་གཡང་ཐོབ་ཡོད་པ་དང་ཡུལ་འདིའི་མི་རྣམས་ལའང་དཔའ་མཛངས་རྟུལ་ཕོད་ཀྱི་སྒམ་བརླིང་དང་དཔའ་བོའི་སྙིང་སྟོབས་ལ་བརྩི་བཀུར་བྱེད་པའི་བག་ཆགས་དང་རང་གཤིས་ལྷན་སྐྱེས་སུ་མངའ་བ་སོགས་མདོར་བསྡུས་ཙམ་ཞིག་གོ།